**LIETUVOS RESPUBLIKOS KONSTITUCIJOS EGZAMINO 2021**

**NUOSTATOS**

**1. BENDROSIOS NUOSTATOS**

1.1. Lietuvos Respublikos teisingumo ministerijos organizuojamo 2021 m. Lietuvos Respublikos Konstitucijos egzamino (toliau – egzaminas) nuostai (toliau - Nuostatai) reglamentuoja egzamino tikslus, dalyvius, organizavimo, vertinimo bei apdovanojimo tvarką.

1.2. Egzamino tikslas – įtraukti ir skatinti visus Lietuvos Respublikos piliečius bei gyventojus dalyvauti egzamine, būti susipažinusiems su Lietuvos Respublikos Konstitucija – pagrindiniu valstybės įstatymu ir tikrintis savo žinias bei nuolat tobulėti.

1.3. Egzamine kviečiami dalyvauti visi Lietuvos Respublikos piliečiai bei gyventojai tokiose grupėse:

* moksleiviai: 5–6 klasių mokiniai, 7–8 klasių mokiniai, 9–10 klasių mokiniai ir 11–12 klasių mokiniai;
* universitetų ir kolegijų studentai;
* suaugusieji Lietuvos piliečiai ir gyventojai;

1.4. Konkursą organizuoja Lietuvos Respublikos teisingumo ministerija (toliau – Organizatorius).

**2. DALYVAVIMO EGZAMINE SĄLYGOS IR TVARKA**

2.1. Egzamine gali dalyvauti tik fiziniai asmenys.

2.2. Egzamino organizatoriai, egzamino užduočių sudarytojai, komisijų nariai bei jų šeimos nariai negali dalyvauti egzamine kaip šio egzamino dalyviai ir pretenduoti į prizines vietas.

2.3. Egzaminas organizuojamas šioms tikslinėms grupėms:

* mokiniams: 5–6 klasių mokiniai, 7–8 klasių mokiniai, 9–10 klasių mokiniai ir 11–12 klasių mokiniai;
* universitetų ir kolegijų studentams;
* bei kitiems asmenims.

2.4. Tikslinės Egzamino dalyvių grupės egzaminui registruojasi internetu per elektroninę registracijos sistemą internetinėje svetainėje [www.konstitucijosegzaminas.lt](http://www.konstitucijosegzaminas.lt) arba naujienų portale DELFI.lt.

2.5. Egzamino laikymas internetu prieinamas tiek kompiuteriuose, tiek mobiliuosiuose įrenginiuose.

2.6. Egzaminas vyksta vienu etapu.

2.7. Egzaminas pritaikytas neįgaliesiems.

2.8. Egzamino laikymas pritaikytas įkalintiesiems, organizuojamas įkalinimo įstaigose.

**3. EGZAMINO UŽDUOČIŲ SUDARYMAS**

3.1. Klausimynas parengiamas vienas visoms tikslinėms asmenų grupėms, sudėtingėjančia tvarka. Klausimus sudaro uždari klausimai su keturiais atsakymų variantais, dalyviui leidžiant pasirinkti vieną atsakymą, ir vienas atviras klausimas.

3.2. Kiekvienai tikslinei grupei parengtos skirtingos užduotys.

4. **EGZAMINO LAIMĖTOJŲ IŠRINKIMAS IR APDOVANOJIMAS**

4.1. Sudaryta Egzamino vertinimo komisija vertina egzamino užduočių atlikimą.

4.2. Laimėtojais pripažinti dalyviai, kurie pateikė daugiausiai teisingų atsakymų į uždaro tipo klausimus, išsprendė egzaminą per trumpiausią laiką ir tiksliausiai/kūrybiškiausiai atsakė į atvirą klausimą.

4.3. Per 2 darbo dienas po egzamino pabaigos pateikiami laimėtojų sąrašai su rezultatų įvertinimais.

4.4. Vertinimo komisijos posėdžio dėl egzamino laimėtojų protokolas per 3 kalendorines dienas yra pateikiamas Organizatoriui.

4.5. Egzamino nugalėtojai yra asmeniškai informuojami apie laimėjimą ir apdovanojimų ceremonijos datą bei vietą.

 4.6. Egzamino laimėtojų apdovanojimų ceremonija vyksta ne vėliau kaip iki 2021 m. lapkričio 15 d.

**5. BAIGIAMOSIOS NUOSTATOS**

5.1. Organizatoriai pasilieka teisę keisti egzamino laimėtojų apdovanojimo vietą, laiką ir kitas nuostatas.

5.2. Egzamino metu gautų asmens duomenų apsaugai ir tvarkymo teisėtumui užtikrinti Organizatorius imsis visų būtinų, protingų ir pagrįstų priemonių.